TransFúzia

TransFúzia je občianske združenie na Slovensku, ktorého poslaním je „iniciácia zmien v spoločnosti smerom k slobode (aj rodového) prejavu a prežívaniu rodu vo všetkých jeho formách a variantoch.“ Organizáciu založili Romina Kollárik a Christián Havlíček, dnes sú predseda a podpredseda. Ako občianske združenie funguje od roku 2013.

Aktivity združenia
 Podpora trans komunity 
TransFúzia poskytuje individuálne poradenstvo pre trans ľudí ako aj pre ich blízkych. Od roku 2011 organizuje v spolupráci s Q-Centrom podporné skupiny pre trans* ľudí. V rámci poradenstva a podporných skupín sa stretli so 150 až 200 trans ľudmi. Okrem Bratislavy sa konajú aj vo Zvolene. Od roku 2013 združenie spoluorganizuje Dúhový PRIDE Bratislava. 4. ročník podujatia v tom roku bol venovaný špeciálne ľudským právam trans* kumunity, TransFúzia „chce[la] takto poukázať na najzávažnejšie porušenia práv ľudí, ktorí sa identifikujú, alebo sú v spoločnosti označovaní ako transrodoví alebo rodovo nekonformní“.

 Výskum, publikácie a práca s verejnosťou 
Súčasťou aktivít je od roku 2012 výskumný projekt Transrodoví ľudia v procese tranzície a zdravotnícka starostlivosť s cieľom získať „prehľad o špecifikách ovplyvňujúcich situáciu trans žien a trans mužov na Slovensku a identifikovať relevantné oblasti a autority, ktoré ovplyvňujú proces tranzície.“ V roku 2015 organizuje tiež výskum o problémoch trans detí. Organizácia ďalej ponúka workshopy a vzdelávanie na trans témy. TransFúzia tiež ponúka publikácie o štandardoch trans-inkluzívneho priestoru v médiách či zdravotníctve a ďalšie publikácie a články.

V máji 2015 TransFúzia spoluzaložila iniciatívu Životné partnerstvo s podtitulom Chceme sa brať. Vážne.  

 Referencie 

 Externé odkazy 


Kategória:Občianske združenia na Slovensku
Kategória:LGBT organizácie na Slovensku
Kategória:Organizácie založené v 2013